Къэрал хъужыр дэракъэ-тIэ?
«Хамэ сабий щыIэкъым» псапащIэ телемарафоныр иджыблагъэ иригъэкIуэкIащ «Къэбэрдей-Балъкъэр» ГТРК-м. Мы Iуэху гуапэр абы иджы еплIанэрэ къызэрегъэпэщ.
Хабзэ дахэ хъуауэ, псапэ зыпылъ Iуэхум къыхохьэ къэрал, жылагъуэ лэжьакIуэхэр.
ЗэрыгурыIуэгъуэщи, мылъку зэхэдзэ ящIымкIэ сабий ныкъуэдыкъуэхэм, зыхуей хуэмызэхэм ядоIэпыкъу. Мы зэм сом 574.384-рэ къыхэкIащи, сом мин 200-мкIэ зыщIагъэкъуэнущ Лашынкъей щыщ, зи узыншагъэр егъэфIэкIуэжын хуейуэ къызыпэщыт Къамгъуэт Айдамыр цIыкIу, апхуэдэуи Зеикъуэ къуажэм дэт школ-интернатым щыIэхэм папщIэ ахэр зыхуей хьэпшыпхэр къащэхуащ. Сабийхэр хъумэным и дунейпсо махуэм абы нэхъ тыгъэ лъапIэ щыIэ?!
Къыхэгъэщыпхъэщ: нэгъабэ мыпхуэдэ марафоным къыхэкIа сом мин 330-мкIэ сабий сымаджищым ядэIэпыкъуащ (Приказчиков Тимур, Емгъэхь Марие, Кайдаш Полинэ), Зеикъуэ, Нартан дэт школ-интернатхэм техникэ, хьэпшып зэмылIэужьыгъуэхэр хуашащ. ЗыщIагъэкъуащ Налшык сабий унэ-интернатымрэ «Нэмыс» центрымрэ щыIэ цIыкIухэми.
Мыгъэрей псапащIэ Iуэхур щекIуэкIар Профсоюзхэм ЩэнхабзэмкIэ я унэрщ. Зеикъуэ къуажэ дэт школ-интернатым щыIэ цIыкIухэм я Iэдакъэ къыщIэкIа хьэпшып, сурэт куэдыкIей зэщIэлыдэу абы щыплъагъурт. ЦIыхухэм ахэр псынщIэу зэбграхащ, я гум къыбгъэдэкIыу абыхэм хуащIа уасэхэри Iуэхум халъхьащ. Парламентым, Правительствэм я лIыкIуэхэр, газетхэм я редактор нэхъыщхьэхэр, хьэрычэтыщIэхэр, налшыкдэсхэр… сабийхэм папщIэ зигу къиузыкI куэд Iуэхум хэтащ.
— Мы Iуэхум зыщыхуэдгъэхьэзыркIэ гулъытэ хэха зыхуэтщIыр нэхъыбэ дыдэу ди щIэгъэкъуэн хуэныкъуэ сабийхэрщ, — жиIащ «Къэбэрдей-Балъкъэр» къэрал телерадиокомпанием и унафэщI Къэзанш Людмилэ. — ЕдгъэкIуэкI Iуэхум мы гъэм пытща къудейкъым, атIэ «Хамэ сабий щыIэкъым» зыфIэтща псапащIэ фонд къызэIутхащи, дыщогугъ ди цIыхухэм ягу дынэсу, зэгъусэу сабий сымаджэхэм щIэгъэкъуэныфI дахуэхъуну. КъБР-м Узыншагъэр хъумэнымрэ курортхэмкIэ и министерствэм дыдолажьэри, я узыншагъэкIэ япэу дызыдэIэпыкъун хуей цIыкIухэм я цIэ-унэцIэхэр абы къыщыджаIэ. Си фIэщ мэхъу ди республикэм щыпсэухэр зэрыцIыху гуапэхэр, гу зэIуха зэраIэр, псом хуэмыдэу сабийхэм хуаIэ лъагъуныгъэр зэрыиныр. Псоми фIыщIэшхуэ яхузощI я мылъку, я къару, я зэман емыблэжу мыпхуэдэ Iуэхухэм къызэрекIуалIэм щхьэкIэ.
КъБР-м и Парламентым и унафэщIым и къуэдзэ Саенкэ Татьянэ къыхигъэщащ: «Дэращ зи къалэныр сабий ныкъуэдыкъуэхэм, зи Iэпкълъэпкъым сэкъат иIэхэм зыкъаужьыжынымкIэ лэжьыгъэ зэфIэзыхыну. Абыхэм я гъащIэр зыхуэдэнур зэлъытар ди гулъытэрщ. Дыхуэсакъыпхъэщ дэтхэнэми и узыншагъэм. Мы зэманым Къэбэрдей-Балъкъэрым щопсэу зи узыншагъэр мытэмэм сабий 4056-рэ. Пэжщ, мащIэкъым, ауэ псоми ди гуащIэ зэхэтлъхьэу а цIыкIухэм сэбэп дазэрыхуэхъуфыным и ужь дитын хуейщ», — жиIащ Татьянэ.
КъБР-м и Правительствэм и УнафэщI Хьэсанэ Руслан къызэрыхигъэщамкIэ, щогуфIыкI республикэм и цIыхубэм гуапагъэ я гум зэризым. «ДэIэпыкъуэгъу хъун хуейр къэралырщ, щыжаIэм и деж сэ сызэгупсысыр зыщ: къэрал хъужыр дэракъэ-тIэ, цIыхубэр аракъэ?!», — жиIащ Хьэсанэ Руслан.
БАГЪЭТЫР Луизэ.
